 ممبئي (ويب ڊيسڪ) رمضان مهيني جي شروعات سان جتي سڄي دنيا جي مسلمانن هڪ ٻئي کي رمضان جي برڪت واري مهيني جون واڌايون ڏنيون اتي بالي ووڊ فنڪارن به مسلمانن کي سوشل ميڊيا تي رمضان جون واڌايون ڏيڻ سان گڏوگڏ پنهنجي حفاظت ڪرڻ، هڪ ٻئي سان همدردي ۽ سهڪار ڪرڻ جا پيغام ڏنا. بالي ووڊ شهنشاهه اميتاڀ بچن هر سال مسلمانن کي رمضان جو پيغام ڏيندو آهي. گذريل ڏينهن هن ٽوئيٽر تي سڀني مسلمانن کي رمضان جي واڌائي ڏيندي امن ۽ محبت جي دعا ڪئي ۽ سڀني کي پنهنجي حفاظت ڪرڻ جي هدايت ڪئي. اداڪارا سونم ڪپور انسٽاگرام تي لکيو ته سڀني ڀائرن ۽ ڀينرن کي رمضان مبارڪ هجي. بالي ووڊ اداڪارا زرين خان ٽڪ ٽاڪ ۽ انسٽاگرام تي پنهني وڊيو پيغام ۾ چيو ته اوهان سڀني کي مون طرفان چنڊ مبارڪ ۽ رمضان جو پاڪ مهينو مبارڪ هجي. بالي ووڊ اداڪار عمران هاشمي مسجد ۽ چنڊ جي هڪ خوبصورت تصوير شيئر ۽ رمضان جي واڌائين سان گڏ سڀني لاءِ دعا ڪئي ته هن رمضان ۾ خدا اوهان کي صحت ۽ خوشيون ڏئي. بالي ووڊ اداڪارا هما قريشي سڄي دنيا ۾ پکڙيل ڪورونا وبا کي نظر ۾ رکندي ماڻهن کي هدايت ڪئي ته هن برڪت واري مهيني ۾ هرڪو هڪ ٻئي سان همدردي ۽ سهڪار ڪري. ان کان سواءِ اداڪارا ڪورونا خلاف وڙهندڙ ڊاڪٽرن ۽ پيرا ميڊيڪل اسٽاف لاءِ به خاص دعا ڪئي ۽ ماڻهن کي گهرن ۾ رهڻ ۽ پنهنجي حفاظت ڪرڻ جي هدايت ڪئي. 
 